Document ID: 32013D0662

KOMISJONI RAKENDUSOTSUS,
14. oktoober 2013,
millega muudetakse otsust 2009/767/EÜ seoses liikmesriigis järelevalvealuste/akrediteeritud sertifitseerimisteenuste osutajate usaldusnimekirjade koostamise, haldamise ja avaldamisega
(teatavaks tehtud numbri C(2013) 6543 all)
(EMPs kohaldatav tekst)
(2013/662/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 12. detsembri 2006. aasta direktiivi 2006/123/EÜ teenuste kohta siseturul, (1) eriti selle artikli 8 lõiget 3,
ning arvestades järgmist:
(1)
Komisjoni 16. oktoobri 2009. aasta otsusega 2009/767/EÜ, millega kehtestatakse meetmed elektrooniliste haldustoimingute kasutamise lihtsustamiseks ühtsete kontaktpunktide kaudu, mis on sätestatud Euroopa Parlamendi ja nõukogu direktiivis 2006/123/EÜ teenuste kohta siseturul, (2) kohustatakse liikmesriike tegema kättesaadavaks kvalifitseeritud sertifikaadil põhinevate täiustatud elektrooniliste allkirjade tõendamiseks vajalik teave. See teave tuleb esitada ühtselt, kasutades nn usaldusnimekirju, mis sisaldavad teavet liikmesriigis järelevalvealuste/akrediteeritud sertifitseerimisteenuste osutajate kohta, kes väljastavad üldsusele kvalifitseeritud sertifikaate vastavalt Euroopa Parlamendi ja nõukogu 13. detsembri 1999. aasta direktiivile 1999/93/EÜ elektroonilisi allkirju käsitleva ühenduse raamistiku kohta (3).
(2)
Liikmesriikide praktilised kogemused otsuse 2009/767/EÜ rakendamisel on näidanud, et usaldusnimekirjadest saadava kasu suurendamiseks on vaja teha teatavaid parandusi. Lisaks on Euroopa Telekommunikatsioonistandardite Instituut (ETSI) avaldanud usaldusnimekirjade uued tehnilised nõuded (TS 119 612), mis põhinevad praegu otsuse lisas esitatud nõuetel, kuid teevad neisse samal ajal mitu muudatust.
(3)
Otsust 2009/767/EÜ tuleks seega muuta, et viidata ETSI tehnilistele nõuetele 119 612 ning lisada muudatused, mida peetakse usaldusnimekirjade paremaks ja hõlpsamaks rakendamiseks ja kasutamiseks vajalikuks.
(4)
Selleks et võimaldada liikmesriikidel teha praegustesse usaldusnimekirjadesse vajalikud tehnilised muudatused, tuleks käesolevat otsust kohaldada alates 1. veebruarist 2014.
(5)
Käesolevas otsuses sätestatud meetmed on kooskõlas teenuste direktiivi komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2009/767/EÜ muudatused
Otsust 2009/767/EÜ muudetakse järgmiselt:
1)
artiklit 2 muudetakse järgmiselt:
a)
lõiked 1, 2 ja 2a asendatakse järgmistega:
„1. Iga liikmesriik koostab ja avaldab lisas esitatud tehnilistele nõuetele vastava usaldusnimekirja, mis sisaldab vähemalt teavet liikmesriigis järelevalvealuste/akrediteeritud sertifitseerimisteenuse osutajate kohta, kes väljastavad üldsusele nõuetekohaseid sertifikaate, ning haldab seda nimekirja.
2. Liikmesriigid koostavad ja avaldavad masinloetava usaldusnimekirja vastavalt lisas sätestatud nõuetele. Kui liikmesriik otsustab avaldada inimloetava usaldusnimekirja, peab see vastama lisas sätestatud nõuetele.
2a. Liikmesriigid allkirjastavad masinloetava usaldusnimekirja elektrooniliselt, et tagada selle autentsus ja terviklus. Kui liikmesriik avaldab inimloetava usaldusnimekirja, tagab ta, et see sisaldab samu andmeid kui masinloetav nimekiri, ja allkirjastab selle elektrooniliselt sama sertifikaadiga, mida kasutatakse masinloetava nimekirja puhul.”;
b)
lisatakse järgmine lõige 2b:
„2b. Liikmesriigid tagavad, et masinloetav usaldusnimekiri on selle avaldamise kohas igal ajal katkestusteta kättesaadav, välja arvatud hoolduspauside ajal.”;
c)
lõige 3 asendatakse järgmisega:
„3. Liikmesriigid esitavad komisjonile järgmise teabe:
a)
asutus või asutused, kes vastutab/vastutavad masinloetava usaldusnimekirja koostamise, haldamise ja avaldamise eest;
b)
masinloetava usaldusnimekirja avaldamise koht;
c)
kaks või enam süsteemioperaatori avaliku võtme sertifikaati, mille kehtivusaeg on vähemalt kolmekuulise nihkega ja mis vastavad isiklikele võtmetele, mida saab kasutada masinloetava usaldusnimekirja elektrooniliseks allkirjastamiseks;
d)
punktides a, b ja c osutatud teabe muudatused.”;
d)
lisatakse järgmine lõige 3a:
„3a. Kui liikmesriik avaldab inimloetava usaldusnimekirja, esitatakse lõikes 3 osutatud teave ka inimloetava usaldusnimekirja kohta.”;
2)
lisa asendatakse käesoleva otsuse lisaga.
Artikkel 2
Kohaldamine
Käesolevat otsust kohaldatakse alates 1. veebruarist 2014.
Artikkel 3
Adressaadid
Käesolev otsus on adresseeritud liikmesriikidele.
Brüssel, 14. oktoober 2013

Labels: 7
3
15